《论画答王耕南》
清代·程鸣

杜陵赠画师，五日画一水。意在落墨先，苦心究终始。

前贤论惜墨，其意端在此。第云墨如金，只取减省耳。

王洽米襄阳，烟云常满纸。学古希古心，不学古人面。

荆关境在胸，挥洒付柔翰。规矩虽具陈，神明取能变。

试看造化炉，新机异昏旦。而胡丹青家，刻舟以求剑。

作者简介：清安徽歙县人，籍江苏仪徵，字友声，号松门。乾隆诸生。画山水每以秃笔渴墨，运以中锋，沉郁苍浑。诗出王士禛之门，与陈撰、方士庶、厉鹗为诗画友。